Illustration: Angel Boligán

I weekenden blev der fundet en vinder ud af i alt 795 tegninger indsendt til konkurrencen ”Niels Bugge Cartoon Award”.

Konkurrencen bliver kaldt VM i satiretegning og blev afholdt i Dollerup Bakker ved Viborg. Her mødtes tegnere fra hele verden for at hylde satiretegningen.

Vinderen af konkurrencens førstepræmie blev den cubansk-mexicanske tegner Angel Boligán, der arbejder som redaktionel tegner på avisen "El Universal" i Mexico City. Han har gennem tiden modtaget mere end 147 priser og anerkendelser for sine tegninger ved internationale konkurrencer verden over.

Hans vindertegning forestiller to bænke; på den ene sidder to unge mennesker og kigger ned i deres telefoner, på den anden sidder to ældre mennesker og kysser.

”Det er ironisk, hvordan fortiden kan bebude en bedre fremtid end nutiden,” lød det bl.a. i udtalelsen fra Carlos Brito, vicepræsident for FECO (Federation of Cartoonist Organization) og med i juryen.

Illustration: Angel Boligán

Forbudt at fornærme

Temaet for årets konkurrence var ”Equal in Diversity”. Temaet havde været særligt svært at udvælge netop i år, fortalte en af arrangørerne i sidste uge til Journalisten:

»Vi havde oprindeligt planlagt et helt andet tema i år, men så skete skyderierne i Paris, terrorplanerne i Belgien og skyderierne i København. Det gjorde vores mål om at forene i stedet for at splitte endnu mere aktuelt og satte satiretegningen på dagsordenen. Derfor ændrede vi temaet,« sagde Poul Nielsen.

Verden er ikke i ’technicolor’

Ud over førstepræmien til tegneren Angel Boligan blev der også uddelt en anden- og en tredjepræmie ved lørdagens prisuddeling.

Andenpræmien gik til satieretegneren Darko Drljevic fra Montenegro, mens den tyske tegner Marcus Grolik modtog tredjepræmien.

Illustration: Darko Drljevic

Illustration: Marcus Grolik

Begge tegninger er i sort/hvid, bemærkede dommerpanelet.

”Måske fordi verden slet ikke er så meget ’technicolor’ længere,” som de skriver på ”Niels Bugge”-prisens hjemmeside.

De tre bedste tegnere får ud over anerkendelsen henholdsvis 3.000 euro, 2.000 euro og 1.000 euro, samt rejse og ophold betalt.

Et udvalg af tegningerne fra konkurrencen udstilles i Den Sorte Diamant fra den 9. juni til den 29. august.

Præcisering 15/9 2015 klokken 10.53:

Journalisten havde i denne artikel fra juni 2015 skrevet:

”Konkurrencens regler forbyder, at tegnerne beskæftiger sig med politiske og religiøse emner, som kan fornærme og nedværdige andre.”

Arrangørerne har efterfølgende henvendt sig i september 2015 for at præcisere, at der ikke er tale om et forbud rettet mod den enkelte tegner eller tegning, men at man i valget af det overordnede tema havde fravalgt politiske og religiøse emner, som kunne fornærme og nedværdige andre.